Hizb ut-Tahrir indkalder til mødet 'Et kujonagtigt angreb imod Islam' oven på TV2-dokumentaren 'Moskeerne bag sløret'. Mødet skal foregå i Masjid Al-Faruq-moskeen, hvor Omar Abdel Hamid El-Hussein hørte til

TV2's dokumentar 'Moskeerne bag sløret' var 'et kujonagtigt angreb på Islam'.

Sådan lyder påstanden fra Hizb ut-Tahrir, som indkalder til et event, som de har døbt 'TV2 bag sløret', i Masjid Al-Faruq-moskeen på Nørrebro denne lørdag.

Her vil de give folk svar på, hvilke motiver der ligger bag dokumentaren, og hvordan man som muslim skal reagere på de reaktioner, der kommer. Det fremgår desuden på Facebook, at mødet kun er for mænd.

(Foto: Facebook)

Islamofobisk klima

Ekstra Bladet har også kontaktet Hizb ut-Tahrirs talsmand Junes Kock på Facebook, men heller ikke han er vendt tilbage.

Til gengæld lagde han for to dage siden en video ud på sin profil under overskriften: 'Angrebet på moskeerne afsløret'.

- Det drejer sig ikke bare om en enkeltstående, manipulerende og politiserende 'såkaldt' dokumentar. Nej, i virkeligheden drejer det sig som et særligt klima om en stemning og en tendens, der florerer over hele den vestlige verden, siger han blandt andet i det syv minutter lange klip, hvor han sender noget af en bredside af sted mod det danske samfund.

- Der er et islamofobisk klima, der drives af politikere, meningsdannere og medier. Usikre folk med et lukket og forstokket, etnocentrisk og arrogant syn mod holdninger, som de ikke forstår, siger han og fortæller, at man netop kan se det i den politiske debat, der er kommet efter dokumentaren.

Se også: Opfordrede til boligsnyd: Kommune politianmelder imam

Møde i Omar-moske

TV2's afsløringer har ramt som en steppebrand, siden de viste det første afsnit tirsdag i sidste uge.

I de foreløbige tre afsnit viser de ved hjælp af skjulte optagelser, at Grimhøj-moskeen i Aarhus går ind for stening af kvinder, og at man må slå børn, hvis de er genstridige og ikke beder til Allah.

I tredje afsnit, der blev sendt tirsdag, kom det videre frem, at flere af de største og mest indflydelsesrige moskeer i Danmark opfordrer til, at man ikke omgås 'de vantro', og at det er mænds ret at have sex med deres kone på trods af vold og manglende lyst.

Afsløringerne er dog faldet den islamistiske organisation så meget for brystet, at de har indkaldt til mødet i moskeen på Nørrebro.

Masjid Al-Faruq-moskeen var også det sted som Omar Abdel Hamid El-Hussein kom forud for, at han angreb den jødiske synagoge og Krudttønden i København for lidt over et år siden.

Hizb ut-Tahrir efter skrotning af stormoske: - Ingen skal begrænse Allah

Opfordrede til krig mod jøder

Blandt andet kom det senere frem, at moskeen havde opfordret til at gå i krig mod jøderne. Det skete til en fredagsbøn, dagen inden Omar Abdel Hamid El-Hussein fuldførte sit angreb, afslørede BT.

Ekstra Bladet har forsøgt at få en kommentar fra Hizb ut-Tahrir, men de er ikke vendt tilbage på bladets henvendelser.

Ekstra Bladet ville gerne have haft svar på hvilke dokumentation Hizb ut-Tahrir har på, at TV2 skulle have haft fordrejet sandheden.

Derudover ville vi gerne have konfronteret organisationen med de ting, der kommer frem i dokumentaren.

Se også: Professor: Sharia-råd er en naturlig del af danske moskeer

Se også: Nye optagelser dokumenterer sharia-råd i Danmark